BGP001 (2009 bilen) viste seg å være en av de beste etter et par dagers testing, og i det første løpet i Melbourne i Australia tok Button pole position foran lagkamerat Rubens Barrichello, og endte med å vinne. I det neste løpet i Malaysia startet Button igjen fra pole position, men løpet ble avbrutt på grunn av sterkt regnvær, men han fikk likevel sin andre strake seier. I sesongens tredje race i Kina, fortsatte Button fremgangen, og endte på en tredjeplass bak Vettel og Webber fra Red Bull. I Bahrain vant Button sitt tredje løp for sesongen den 26. april. I løpet i Spania fikk han sin tredje pole position for sesongen. Han fullførte løpet som vinner, foran lagkamerat Barrichello, og fikk dermed sin fjerde seier for sesongen. Suksesshistorien fortsatte i legendariske Monaco der Button tok sin fjerde pole position for sesongen foran Kimi Räikkönen i Ferrari, og han fullførte løpet som nr. 1, og ble historisk som førstemann som har tatt fem seire i de seks første løpene. I Tyrkia ble en ny rekord satt, da han vant sitt sjette av syv mulige løp, noe som fikk Jenson til å utbryte «Dere har bygd et monster av en bil til meg». Han ble også den første som vant Tyrkias Grand Prix uten å ha tatt pole position. Dette var den siste seieren til Button i 2009, og den siste pallplasseringen før Italias Grand Prix, fem løp senere.